Risujemmaaja-video julkaistiin Youtubessa vuonna 2016. Seuraavana vuonna risumiehenä tunnettu Jorma Hirvonen kuoli.

Eetu Pesu kertoo videollaan isosetäänsä kohdistuneesta kiusaamisesta.

Vuonna 2016 kouvolalaisen Jorma Hirvosen elämä muuttui. Tuolloin hän oli pitkän päivän jälkeen viemässä risuja metsään. Paikalla oli myös henkilö, joka videokuvasi Hirvosen toimintaa. Lopulta tilanne eskaloitui siihen, että Hirvonen raivosi kameralle.

Video ladattiin Youtubeen - jossa se levisi epidemian lailla. Hirvosta alettiin kutsua risumieheksi, eikä hän enää voinut liikkua rauhassa. Hänelle huudeltiin ja hänen elämäänsä häirittiin.

Alkuvuodesta 2018 Hirvosen sukulaispoika Eetu Pesu julkaisi Youtubessa videon nimeltään" Risumies " oli miun isosetäni. Videolla Pesu kertoo sekä isosetänsä kohtaamasta kiusaamisesta sekä yleisesti kiusaamisen vaikutuksesta kiusattaviin. Pesu toivoi, että ihmiset ymmärtäisivät, mihin sosiaalisessa mediassa julkaistu toiseen ihmiseen kohdistuva materiaali voi johtaa.

Hirvonen ei enää uskaltautunut ulos ja hän laihtui. Lopulta hän kuoli aortan laajentumiseen 13. maaliskuuta 2017.

Yleisradio on julkaissut Yle Areenassa tänään 17. elokuuta Some Deep Story -lyhytdokumenttisarjansa osana jakson, jolla Pesu käy läpi isosetänsä elämää Risumies-videon julkaisun jälkeen.

Jaksossa Pesu kertoo, ettei hän usko, että videon tekijä halusi aiheuttaa niin paljon pahaa kuin mitä videosta Hirvoselle syntyi.

Hirvosen loppuelämän kannalta sillä ei kuitenkaan ollut merkitystä. Pesu kertoo, kuinka hänen isosedästään tuli sketsihahmo, joka nimettiin Risumieheksi.

- Ihmiset saivat sen kuvan, että hän on juoppo, hän on hullu, Pesu sanoo ja lisää, ettei Hirvonen edes ollut aikuisiällä nauttinut alkoholia.

Pesu kertoo, kuinka Hirvosen sisarukset pitivät Hirvosesta huolta videon synnyttämän huomion vuoksi. Tilanne meni kuitenkin siihen, ettei Hirvonen Pesun mukaan voinut enää mennä kylään sisarustensa luo, sillä hän ei uskaltanut liikkua ulkona.

- Aikamoisen hinnan hän joutui maksamaan teoistaan, Pesu sanoo dokumentissa.